b'\n_START_ARTICLE_\nTikovec\n_START_SECTION_\nOpis\n_START_PARAGRAPH_\nIme rastline izvira iz Azije, kjer je poimenovana tekka. Od tod izvira tudi slovensko ime za drevo in njegov les, ki se imenuje tikovina._NEWLINE_Tikovec je visoko, ravno drevo, ki lahko dose\xc5\xbee vi\xc5\xa1ino do 60 m. Ima zna\xc4\x8dilno kroglasto kro\xc5\xa1njo, ki je sestavljena iz velikih, ovalnih listov, ki dose\xc5\xbeejo do 60 cm v dol\xc5\xbeino in kakih 30 v \xc5\xa1irino ter po spodnji strani gosto kosmati. Cvetovi tikovca so zdru\xc5\xbeeni v latasta socvetja, ki dose\xc5\xbeejo 35 cm v premeru in so modrikasto-bele barve. Plodovi so kosmati in malce spominjajo na slive, le da je v njih nekaj te\xc5\xbekih semen, s katerimi se tikovec razmno\xc5\xbeuje._NEWLINE_Lubje drevesa je sivkaste barve in je relativno gladko. Pod njim je mehka beljava, ki jo radi napadejo termiti in pogosto gnije. Les je, po drugi strani, izjemno \xc4\x8dvrst in odporen na ti dve nadlogi. S staranjem les spreminja barvo od rumene do kostanjevo rjave s temnej\xc5\xa1imi progami in ima prijeten vonj.\n_START_SECTION_\nRaz\xc5\xa1irjenost\n_START_PARAGRAPH_\nTikovec raste v naravnih monsunskih tropskih gozdovih Mjanmara (Burme) in Tajske, naravni tikovec imata le \xc5\xa1e Laos in Indija.\n_START_SECTION_\nTikovina\n_START_PARAGRAPH_\nTikovina je ime lesa. Druga tr\xc5\xbena imena so \xc5\xa1e: Burma-teak, Siam-teak, Djati, Kyun, Teca, in tako dalje. Trajnost tikovine je znana \xc5\xbee stoletja. Tikovina je edinstven les, ki vzdr\xc5\xbei grobe spremembe klime, morske vode, son\xc4\x8dne pripeke, vendar kljub temu ne poka, se ne cepi in ne zvija. Tikov les spada med tiste vzhodnoazijske vrste lesa, ki jih poznamo najdlje.\n_START_SECTION_\nUporaba\n_START_PARAGRAPH_\nIz tikovine se zaradi izjemne obstojnosti in trpe\xc5\xbenosti, pa tudi zaradi lahke obdelave izdeluje predvsem parket, pohi\xc5\xa1tvo in razli\xc4\x8dne lesenih opa\xc5\xbeev in oblog. Zaradi obstojnosti v vla\xc5\xbenem okolju se iz tega lesa izdelujejo tudi navti\xc4\x8dni tikovi tlaki.\n_START_SECTION_\nIzgled\n_START_PARAGRAPH_\nSve\xc5\xbe tikov les je zelenkasto rumene barve, po su\xc5\xa1enju postane rumeno rjav do temno rjav. Opazne so od 2 do 8 mm \xc5\xa1iroke temno rjave ali \xc4\x8drne \xc4\x8drte. Burmanska in tajska tikovina je vedno temnej\xc5\xa1e, indonezijska svetlej\xc5\xa1e barve.\n_START_SECTION_\nPlanta\xc5\xbena tikovina\n_START_PARAGRAPH_\nIz Indonezije in \xc5\xa1e nekaterih drugih dr\xc5\xbeav, kjer so v novej\xc5\xa1em \xc4\x8dasu pri\xc4\x8deli z gojenjem tikovih dreves na planta\xc5\xbeah (druge dr\xc5\xbeave jugovzhodne Azije, Afrike in srednje ter ju\xc5\xbene Amerike) prihaja tikovina planta\xc5\xbenega izvora. Planta\xc5\xbeni tik raste hitreje, njegova gostota je pribli\xc5\xbeno 30\xc2\xa0% manj\xc5\xa1a, prav tako vsebnost olja, najve\xc4\x8d zaradi se\xc4\x8dnje mlaj\xc5\xa1ih dreves.'